A 2014. ÉVI BUDAPEST WINNER TÉLI KUPA

VERSENYKIÍRÁSA

1. Általános rendelkezések:
   * A kupa kiírója:

A Budapesti Vízilabda Szövetség (továbbiakban: BVLSZ)

* + A kupa célja:

A téli időszakban a bajnokságok tavaszi folytatása előtt versenyalkalmat biztosítani az alacsonyabb osztályú felnőtt és az utánpótlás csapatoknak a sikeres tavaszi rajt elősegítése érdekében, a mérkőzéssorozat győztesének és helyezettjeinek eldöntése, a téli időszakban a versenyeztetés folyamatosságának biztosítása és nem utolsó sorban a sportág népszerűsítése.

* + A kupa lebonyolításáért felelős:

A BVLSZ Elnöksége által megbízott Versenybíró Bizottság (továbbiakban: VB)

* + Díjazás

A mérkőzéssorozat győztese elnyeri a BVLSZ által felajánlott kupát és a „Kupa védője” címet.

A kupa első három helyezést elért csapatát a BVLSZ 18-18 db éremmel díjazza.

* + Szabályok  
    Az MVLSZ Versenyszabályzatát jelen, a versenykiírásban foglalt – az MVLSZ engedélyével és jóváhagyásával történt - módosításokkal kell alkalmazni.
  + Fellebbezések  
    A mérkőzésekkel kapcsolatos bármely ügyben elsőfokú határozatot a BVLSZ VB vagy a BVLSZ SB (Sportfegyelmi Bizottság) hozhat, fellebbezés esetén a másodfokú határozatokat az MVLSZ adott ügyben illetékes Bizottságai hozzák meg.

1. Résztvevő csapatok – nevezés:
   * A kupa résztvevői:

A mérkőzéssorozaton bármely MVLSZ tagszervezet részt vehet! A nevezéshez és részvételhez BVLSZ tagság nem szükséges! A nevezni kívánó sportszervezeteknek teljesíteniük kell az MVLSZ 2013/14. évi Versenyszabályzatának nevezésekre vonatkozó előírásait, különös figyelemmel annak 28.§-ra. Az MVLSZ vagy a BVLSZ 2013/14. évi bajnokságaiba már nevezett csapatoknak nem kell ismételt igazolást benyújtaniuk, elegendő a sportszervezet nyilatkozata arról, hogy a dokumentumok benyújtása óta eltelt időben változás nem történt.

A Kupában a 19. évét betöltött (1994-ben vagy korábban született), a 2013/2014. évi OB I bajnokságban már szerepelt játékosok kivételével bárki – egyébként játékra jogosult sportoló- részt vehet.

Az MVLSZ és a BVLSZ elnökségének döntése értelmében 35 év feletti játékosok is szerepelhetnek másik sportszervezetben is az Igazolási és Átigazolási Bizottság által kiadott szabályos MVLSZ kártya birtokában azzal, hogy a mérkőzéssorozaton ők is csak egy, és csak is egy egyesület csapatában játszhatnak.

Az érvényes kettős játékengedéllyel rendelkező játékosok is a tornán csak egy csapatban szerepelhetnek.

Amennyiben egy sportszervezet több csapatot is indít a kupában, akkor a játékosok listáját külön csapatonként (név, születési dátum, MVLSZ szám) a nevezéssel együtt le kell adni! Egy játékos kizárólag egy benevezett csapatban szerepelhet, kettős szereplése –függetlenül attól, hogy adott egyesület második csapatában vagy kettős játékengedéllyel másik egyesületben történik - jogosulatlan játéknak minősül, amely a VSZ és a VK vonatkozó következményeit vonja maga után. Kettős szereplés esetén az időben második tekintendő jogosulatlannak.

A mérkőzéssorozaton csak az egyesületek szabályszerűen leigazolt, az MVLSZ által a 2013/14. bajnoki évadra kiadott fényképes MVLSZ versenyengedéllyel, az azon szereplő dátumig érvényes sportorvosi engedéllyel rendelkező játékosai szerepelhetnek.

* + Nevezési határidő: 2014. január 5. (vasárnap)

Nevezni a [mellékelt nevezési lapon](Nevezési%20lap.doc) - annak minden pontját szabályosan és hiánytalanul kitöltve és az egyesület elnökének vagy helyetteseinek az aláírásával és az egyesület bélyegzőjével ellátva - kell!

A nevezéseket a nevezési díj befizetését igazoló bizonylattal együtt a VB részére kell eljuttatni legkésőbb a fent megjelölt időpontig!

A fentieknek nem megfelelő nevezést a VB nem fogadhatja el!

A VB a nevezési lapon feltüntetett e-mail címen tartja a kapcsolatot a résztvevő csapatokkal.

1. Sorsolás:

A Kupa sorsolását a VB 2014. január 7-én, kedden tartja.

1. A kupa időpontja:

A kupa 2014. január 18. – 2014. február 23. között kerül lebonyolításra, szükség esetén szombat-vasárnapi dupla fordulókkal.

A mérkőzések helyszíne: a NUVOK Kőér utcai uszodája.

1. Az egyes mérkőzések rendezése:

A mérkőzésekre a csapatok előzetes kikötések nélkül kötelesek kiállni.

A tiszta játékidő 4×7 perc.

A mérkőzésekre 17 játékost lehet beírni és szerepeltetni (1 kapus és 16 mezőnyjátékos).

A mérkőzésre kiküldött játékvezetőket a résztvevők nem kifogásolhatják.

A mérkőzésre a csapatok edzővel vagy csapatvezetővel kötelesek megjelenni és a kitűzött játékidő előtt legkésőbb 30 perccel a versenybíróságnál jelentkezni. Várakozási idő nincs!

A csapatok tartalék játékosai (10 fő) és maximum 3 bejelentett, a jegyzőkönyvbe is beírt vezetője a versenybírósággal szembeni kispadon kötelesek elhelyezkedni.

A mérkőzéseken a csapatok a BVLSZ által biztosított 3-3 db 5-ös méretű Winner vízilabdával kötelesek játszani, és az adott mérkőzésen mindkét résztvevő csapat köteles a labdákat a cserepadnál tartani.

A mérkőzések digitális jegyzőkönyvvezetéssel kerülnek lebonyolításra!

A mérkőzést a VB által meghatározott időpontban kell lejátszani.

A mérkőzések időpontjának és helyszínének a megváltoztatására nincs lehetőség!

1. A lebonyolítás rendszere és a helyezések eldöntése:

A VB a sorsoláskor határozza meg és teszi közzé a lebonyolítás pontos rendjét és menetét a nevezett csapatok számától függően. A győztes csapat három pontot, döntetlen esetén mindkét csapat egy-egy pontot kap.

A helyezéseket a pontkülönbség határozza meg. Pontegyenlőség esetén a VB a Versenyszabályzat 151-152. pontja alapján határozza meg a sorrendet.

Amennyiben az 1-4. helyezés elődöntő-döntő rendszerben dől el, akkor a mérkőzéseket döntésig kell játszani úgy, hogy amennyiben a rendes játékidőben kialakult eredmény nem dönti el a helyezéseket, a csapatok 5 méteres lövésekkel döntik el a végső helyezéseket.

Az első körben a csapatok 3–3 5 méterest lőnek, és ha ezek alapján sincs még meg az eredmény, a csapatok mindaddig lőnek újabb 1–1 5 méterest, ameddig a helyezést eldöntő gól meg nem születik. Az első sorozat (3-3 lövés) után következő újabb 5 métereseket ugyanazon 3-3 játékos és ugyanolyan sorrendben kell, hogy elvégezze.

7. A versenyszabályzatban és a versenykiírásokban rögzítettek megszegésének következményei:

Ha valamelyik csapat nem áll ki vagy nem jelenik meg, a VB a lefolytatott vizsgálat eredményétől függően hoz határozatot. A vétlen csapat javára három ponttal és 5:0-s gólaránnyal kell igazolni azt a mérkőzést, amelyen az ellenfél saját hibájából nem jelent meg, idő előtt levonult vagy jogosulatlan játékost szerepeltetett. Utóbbi két esetben a VB a vétkes csapattól egy büntetőpontot is levon. Ha egy csapat egyértelműen saját hibájából két alkalommal nem játszotta le a mérkőzését, a VB a csapatot törli a Kupából, annak összes eredményével együtt.

Eljárás 4 perces végleges kiállítás valamint fegyelmi eljárás kezdeményezése esetén:

* a végleg cserével kiállított játékos, amennyiben a mérkőzés jegyzőkönyvébe ezzel kapcsolatban más bejegyzés nem történik, a következő mérkőzésen már szerepelhet,
* a brutalitásért 4 perces cserével kiállított játékos a soron következő azonos osztályú, 3 mérkőzésen nem szerepelhet,
* a játékvezető vagy az ellenőr által a jegyzőkönyvben feltűntetett feljelentés érintettjének (játékos, edző, szakvezető, játékvezető, versenybíró) a játék illetve közreműködői jogát a BVLSZ VB vagy a Fegyelmi Bizottság felfüggesztheti.
* a BVLSZ VB a sportfegyelmi eljárás megindításáról valamint az abból következő felfüggesztés tényéről és a fegyelmi határozatról e-mailben az MVLSZ VB-t is értesíti a mérkőzést követő napon.

A BVLSZ és az MVLSZ VB szoros együttműködésben gondoskodik arról, hogy az országos bajnokságokban is szereplő játékosok eltiltásainak letöltése minden esetben kölcsönösen regisztrálásra kerüljön, felfüggesztés, brutalitás miatti eltiltás, piros lap felmutatása esetén, annak érdekében, hogy minden kétséget kizáróan igazolható legyen az érintettek egyértelmű és pontos tájékoztatása az ellenőri jelentést a csapat egy vezetőjével, vagy az érintett játékossal, edzővel alá kell íratni.

Amennyiben az érintett csapat ezt megtagadja, abban az esetben az ellenőri jelentésben ezt tényt rögzíteni kell!

Ha a mérkőzés közben a játékvezetők vagy az ellenőr úgy ítélik meg, hogy a kispadon ülő bejelentett hivatalos személyek vagy játékosok magatartásukkal a mérkőzést zavarják, úgy a játékvezetők és a mérkőzés ellenőre kötelesek az MVLSZ Versenyszabályzata szerint eljárni.

Fegyelmileg eltiltott vagy felfüggesztés hatálya alatt álló játékos a megismételt mérkőzésen akkor sem játszhat, ha az eredeti időpontban játékra jogosult volt.

A BVLSZ Fegyelmi Bizottságának (elsőfok) határozatai ellen fellebbezéssel az MVLSZ Fegyelmi Bizottságához (mint másodfokú testület) lehet fordulni!

Eltiltott játékos, edző vagy szakvezető eltiltásába egy napon csak két mérkőzés számítható be.

1. Óvás és fellebbezés:

Óvást csak az az egyesület nyújthat be, melynek csapata a mérkőzést a játékvezető utasítása szerint a szabályok szerint végigjátszotta. Óvást az egyesületek csak a saját mérkőzésükkel kapcsolatban nyújthatnak be. Az egyes mérkőzések eredménye ellen benyújtott óvást a mérkőzést követő 60 percen belül, az óvási díj egyidejű befizetése mellett, a helyszínen a csapat vezetőjének kell –akár a mérkőzés jegyzőkönyvébe akár az ellenőri jelentésbe kézzel beírva - benyújtania a mérkőzésre delegált ellenőrön keresztül a VB-hez. Az óvás tárgyalását a VB a mérkőzés napján megtartja és az adott ügyben határozatot hoz. A döntés ellen az MVLSZ VB-hez van helye fellebbezésnek.

Az óvási díj befizetése nélküli vagy határidőn túli, illetve szabálytalan óvással a VB nem foglalkozhat!

Az óvás tárgyalásán az érdekelt csapatok egy-egy, a Nevezési lapon bejelentett vagy szabályos meghatalmazással rendelkező képviselője vehet rész. Amennyiben az óvást a mérkőzést követően tárgyalja a VB, úgy a mérkőzés jegyzőkönyvébe beírt edző-csapatvezető külön meghatalmazás nélkül is részt vehet csapata képviselőjeként az óvás tárgyalásán. Eredményes óvás esetén a BVLSZ a befizetett óvási díjat visszatéríti. Súlyos szabálysértés esetén (például jogosulatlan játékos szerepeltetése) bármely résztvevő sportszervezet illetve magánszemély bejelentéssel élhet, amelyet a VB köteles kivizsgálni és indokolt esetben az ügyben határozatot hozni.

1. Költségek viselése:

A mérkőzések alábbi költségeit a résztvevő csapatok közösen viselik:

Játékvezetői díj: 6.000,- Ft/fő (nettó).

Versenybírói díj: 3.000,- Ft/fő (nettó).

A VB minden mérkőzésre 2 játékvezetőt, 2 versenybírót és 1 ellenőrt küld.

A csapatok a mérkőzésen közreműködő játékvezetők és versenybírók közreműködői díját 50-50% arányban fizetik meg, a mérkőzés előtt a helyszínen kiállított számla vagy bizonylat ellenében.

A mérkőzésen közreműködő ellenőr díját a BVLSZ fizeti!

Az ügyeletes orvos díját a BVLSZ fizeti, a mérkőzés előtt kiállított számla ellenében.

A mérkőzések teljes uszodabérleti díját a BVLSZ fizeti!

Nevezési díj:

BVLSZ tagoknak: 30.000,- Ft (TAM)

Nem BVLSZ tagoknak: 50.000,- Ft (TAM).

A nevezési díjat a BVLSZ számlájára átutalással (OTP Bank 11705008-20436625) vagy készpénzben a BVLSZ arra kijelölt tisztségviselőjénél lehet megfizetni.

A nevezési díj befizetését igazoló bizonylatot vagy számlát legkésőbb a sorsolás előtt be kell mutatni!

Óvási díj: 30.000,- Ft (TAM)

Fellebbezési díj: 50.000,- Ft (TAM).

A nevező és résztvevő csapatok az esetleges utazás, szállás és étkezési költségeiket maguk viselik.

Egyebekben és az itt nem szabályozott kérdésekben a Magyar Vízilabda Szövetség Versenyszabályzata az irányadó!

A csapatok a nevezésükkel a Versenykiírást elfogadják, azt megismerték és az abban foglaltakat az esemény során maradéktalanul betartják.

A Versenykiírást a BVLSZ Elnöksége elfogadta, az MVLSZ jóváhagyta.

Budapest, 2013………………………

#### **BVLSZ**

#### VB